Document ID: 32011R0144

KOMMISSIONENS FORORDNING (EU) Nr. 144/2011
af 17. februar 2011
om ændring af Kommissionens forordning (EU) nr. 206/2010 om fastlæggelse af lister over tredjelande, tredjelandsområder og dele heraf, som er godkendt med hensyn til indførsel af visse dyr og fersk kød til EU, og krav vedrørende udstedelse af veterinærcertifikater
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledningen, artikel 8, stk. 1, første afsnit, og artikel 9, stk. 2, litra b),
under henvisning til Rådets direktiv 2004/68/EF af 26. april 2004 om dyresundhedsbestemmelser for import til og transit gennem Fællesskabet af visse levende hovdyr, om ændring af direktiv 90/426/EØF og 92/65/EØF og om ophævelse af direktiv 72/462/EØF (2), særlig artikel 6, stk. 1, første afsnit, og artikel 7, litra e), og
ud fra følgende betragtninger:
(1)
Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (3) finder anvendelse på handel inden for Unionen med kvæg. Direktivet indeholder bestemmelser om, at avls- og brugskvæg skal hidrøre fra en besætning, der er officielt fri for enzootisk kvægleukose, og, hvis dyrene er mere end tolv måneder gamle, have reageret negativt på en individuel prøve, der udføres højst 30 dage inden udskillelsen fra oprindelsesbesætningen, og som er i overensstemmelse med bestemmelserne i direktivets bilag D.
(2)
I direktiv 64/432/EØF foreskrives også de test, der skal anvendes til diagnosticering af brucellose, og krav vedrørende udstedelse af certifikater for handel inden for Unionen med avls- og brugskvæg. Dette direktiv, som ændret ved Kommissionens beslutning 2008/984/EF (4), medtager nu en fluorescenspolariseringstest som en standarddiagnosticeringstest.
(3)
I direktiv 2004/68/EF er der fastsat dyresundhedsmæssige betingelser for import til og transit gennem Unionen af levende hovdyr. Disse betingelser omfatter særlige dyresundhedsbetingelser for levende hovdyr, der skal baseres på EU-bestemmelserne om de sygdomme, dyrene er modtagelige for.
(4)
Direktiv 2004/68/EF foreskriver også, at der kan fastsættes særlige bestemmelser for tredjelande, hvis officielle sundhedsgarantier Unionen formelt har anerkendt som ligestillede.
(5)
Ved Kommissionens forordning (EU) nr. 206/2010 af 12. marts 2010 om fastlæggelse af lister over tredjelande, tredjelandsområder og dele heraf, som er godkendt med hensyn til indførsel af visse dyr og fersk kød til EU, og krav vedrørende udstedelse af veterinærcertifikater (5) fastsættes der krav vedrørende udstedelse af veterinærcertifikater ved indførsel til Unionen af visse sendinger af levende dyr eller fersk kød. I bilag I og II til forordningen fastlægges lister over tredjelande, tredjelandsområder eller dele heraf, hvorfra det er tilladt at indføre sendinger af disse dyr og dette kød til Unionen.
(6)
Endvidere er der i bilag I til forordning (EU) nr. 206/2010 fastsat særlige betingelser for indførsel til Unionen af tamkvæg til avl og produktion sammen med et standardveterinærcertifikat for disse dyr, bl.a. Bubalus- og Bison-arter og krydsninger heraf (BOV-X).
(7)
Den særlige betingelse »IVb« i bilag I til forordning (EU) nr. 206/2010 vedrører område med godkendte bedrifter, der har status som officielt frie for enzootisk kvægleukose med henblik på eksport til Unionen af levende dyr, for hvilke der er udstedt et standardcertifikat BOV-X. Denne særlige betingelse bør ændres for at tage hensyn til bestemmelserne vedrørende besætninger, der er officielt frie for enzootisk kvægleukose, i direktiv 64/432/EØF.
(8)
Derfor bør den særlige betingelse IVb, der er fastsat i del 1 i bilag I til forordning (EU) nr. 206/2010, og standardveterinærcertifikatet (BOV-X) i del 2 i samme bilag ændres i overensstemmelse hermed.
(9)
Desuden bør del 6 i bilag I til forordning (EU) nr. 206/2010 ændres for at tage hensyn til den diagnostiske test: fluorescenspolariseringstesten, der er fastsat i direktiv 64/432/EØF.
(10)
Forordning (EU) nr. 206/2010 indeholder også bestemmelser om, at fersk kød, der indføres til Unionen, skal opfylde de krav, der er fastsat i det relevante veterinærcertifikat for det pågældende kød, jf. standardcertifikaterne i bilag II, del 2, idet der tages hensyn til eventuelle krav om særlige betingelser eller supplerende garantier for kødet.
(11)
Botswana har anmodet om tilladelse til at eksportere udbenet og modnet oksekød fra den veterinære sygdomsbekæmpelseszone 4a i området med områdekode BW-4 i kolonne 2 i skemaet i del 1 i bilag II til forordning (EU) nr. 206/2010.
(12)
Kravene til import af kød fra tredjelande til Unionen afhænger i høj grad af dyresundhedsstatus i den/det eksporterende tredjelands/region eller del heraf. Verdensorganisationen for Dyresundhed (OIE) fastslår OIE-medlemslandenes status med hensyn til mund- og klovesyge og anerkendte i maj 2010 det pågældende område som et mund- og klovesygefrit område, hvor der ikke foretages vaccinationer. Botswana har etableret en 10 km bred zone med intensiv overvågning for at adskille den sygdomsfrie zone fra andre dele af landet.
(13)
Botswana bør derfor godkendes med hensyn til indførsel til Unionen af udbenet og modnet oksekød fra dyr fra den sygdomsfrie zone. Kolonne 4 i skemaet i del 1 i bilag II til forordning (EU) nr. 206/2010 bør derfor indeholde en henvisning til standardveterinærcertifikat BOV. Del 1 i bilag II til nævnte forordning bør derfor ændres i overensstemmelse hermed.
(14)
Bilag I og II til forordning (EU) nr. 206/2010 bør derfor ændres i overensstemmelse hermed.
(15)
Det er nødvendigt at fastsætte en overgangsperiode, så medlemsstaterne og virksomhederne har mulighed for at træffe de nødvendige foranstaltninger for at opfylde de krav, der er fastsat ved forordning (EU) nr. 206/2010, som ændret ved nærværende forordning, uden at handelen forstyrres.
(16)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag I og II til forordning (EU) nr. 206/2010 ændres som angivet i bilaget til nærværende forordning.
Artikel 2
Sendinger af tamkvæg til avl og/eller produktion efter import, som ledsages af et veterinærcertifikat i overensstemmelse med standardcertifikat BOV-X i del 2 i bilag II til forordning (EU) nr. 206/2010 inden ændringerne indført ved artikel 1 i nærværende forordning, kan i en overgangsperiode indtil den 31. maj 2011 fortsat indføres til Unionen.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. februar 2011.

Labels: 17
5
0
3
6